Alþjóðaheilbrigðisstofnunin varar við að beita skyldubólusetningu fyrr en allt annað hefði verið reynt. Slík ráðstöfun gæti rýrt traust á stjórnvöldum.
Skyldubólusetning gegn COVID-19 á að vera algjört neyðarúrræði, segir yfirmaður Evrópudeildar Alþjóðaheilbrigðisstofnunarinnar. Hann hvetur jafnframt til þess að börn verði betur vernduð gegn sjúkdómnum.
Skyldubólusetning hefur verið sífellt meira í umræðunni, og nokkur lönd hafa jafnvel tekið hana upp. Austurríki hefur meðal annars tilkynnt um bólusetningarskyldu frá og með fyrsta febrúar og þýska þingið ætlar að greiða atkvæði um það fyrir áramót. Þá hafa Grikkir skyldað alla sextuga og eldri í bólusetningu og ákveðnar starfsstéttir á Ítalíu og Frakklandi þurfa að vera bólusettar frá fimmtánda desember.
Hans Kluge, yfirmaður Evrópudeildar Alþjóðaheilbrigðisstofnunarinnar varaði við að beita þessu úrræði án þess að reyna að ná til fólks með öðrum hætti fyrst.
Skylda til bólusetningar er algjört neyðarúrræði og á aðeins að nýta þegar aðrar aðgerðir til að auka bólusetningar hafa verið þrautreyndar, segir Kluge. Hann sagði einnig að þó að slík skylda hefði í einhverjum tilfellum fengið fleiri í bólusetningu þyrfti að taka tillit til hvaða áhrif slíkt gæti haft á traust almennings á stjórnvöldum.
Kluge nefndi einnig að nú væri mest um smit hjá aldurshópnum fimm til fjórtán ára. Ekki væri óalgengt að smit væru tvisvar til þrisvar sinnum algengari meðal barna en almennt. Börnin gætu síðan borið smit í aðra. Grímunotkun og góð loftræsting ættu að vera skilyrði í skólum og þjóðirnar ættu að ræða innan sinna vébanda bólusetningu þessa aldurshóps.
Alþjóðaheilbrigðisstofnunin varar við að beita skyldubólusetningu fyrr en allt annað hefði verið reynt. Slík ráðstöfun gæti rýrt traust á stjórnvöldum.